登上封半山而霧大起歎而有作
作者：彭龜年
朝代：宋

paragraphs: 憶昨雨霽投招提，五峰幻出如新沐。
僧言一月無此奇，正直由公感通速。
傾曦已沒暝靄生，竚立危亭看不足。
遂扶晨策陵嶇嶔，要識祝融真面目。
輕陰閣雨日將升，淺霧噴雲生半腹。
晦明變化在俄頃，山鬼無端太翻覆。
東西南北杳不知，天柱諸峰固難矚。
因思世事無不然，氛垢時多少清淑。
良辰一遇信可欣，濁世相遭匪予辱。
湘纍爲此賦遠遊，要待棋終看結局。
嗟我寧能待汝清，原隰征夫駕方趣。
安得韓公劍倚天，決斷浮雲取新旭。